《凄凉犯 重阳后一日，西风毷氉，感旧拈此》
清代·潘榕

流光瞬息。催人老、重阳又过佳节。旧游乐事，登高选胜，尽成陈节。

年来碌历，只赢得霜丝鬓白。甚心情、持螯醉酒，逸兴迥非昔。

真个欢场少，几辈疏狂，几番歌泣。零愁断梦，付苔阶、病蛩衰蝶。

木落砧寒，助秋思、凄清欲绝。尽西风，平芜乱卷乱扫叶。

作者简介：潘榕（1865—1929），字荫荪，又字印僧。祖籍浙江山阴。清光绪间曾任乐厂盐大使职，后定居成都。有《吟秋馆诗词抄》，弹词《问铃》、《吊潇湘》等。